**Skaičių rašymas (2023-01-26)**

1. Skaičiai, žymintys daiktų kiekį, rašomi arabiškais skaitmenimis, pvz.: **5 vaikai, 2 marškiniai** (sk. dveji marškiniai), **21 puslapis, 12 mašinų**.

Skaičiai, žymintys daiktų eilę, gali būti rašomi ir romėniškais, ir arabiškais skaitmenimis, pvz.: **XXI amžius, IV mėn., II veiksmas, III tomas, XXIII skyrius, I dalis, V kategorija**;  
**8 klasė, 5 pavyzdys, 6 lentelė, 2003 metai** (sk. du tūkstančiai tretieji metai), **25 diena, 10 valanda, 25 puslapis, 34 tomas, Nr. 2**.

Šimtmečių, dramos veiksmų, knygos skyrių, konferencijų eilė paprastai žymima romėniškais skaitmenimis, o metų, dienų, valandų, puslapių, mokyklų, gatvių, numerių eilė – arabiškais skaitmenimis. Be to, arabiškais skaitmenimis paprastai rašomi dideli skaičiai.

Žymint eilę arabiškais skaitmenimis, prie jų po brūkšnelio gali būti pridedamos kelintinio skaitvardžio galūnės, ypač sakinyje, pvz.: **12-as kvadratas, 1-a, 2-a kategorija**;  
**9-oji vidurinė mokykla, 8-asis pulkas, 33-iaisiais amžiaus metais, 100-asis koncertas, kovo 8-oji, 60-osios metinės, 2-oji simfonija, 1-asis asmuo, Bajorų Sodų 25-oji g.**

Dokumentų dalys, punktai, numeruojami arabiškais skaitmenimis su taškais. Punktas gali būti pažymėtas skaitmenimis, rodančiais skyrių, poskyrį, punktą ir papunktį, pvz., **2.4 punktas**.

|  |
| --- |
| **Pastabos:**      1. Galūnė pridedama kartu su kamiengalio minkštumo ženklu, pvz.: **3-iasis** (ne 3-asis).       2. Prie romėniškų skaitmenų galūnės nededamos. |

2. Dideli skaičiai, pradedant tūkstančiu, gali būti žymimi skaitmenimis ir žodžiais arba jų sutrumpinimais, pvz.: **10 tūkstančių** arba **10 tūkst.**; **5 milijonai** arba **5 mln.**

|  |
| --- |
| **Pastabos:**      1. Dešimtainės ir šimtainės skiriamos kableliais, pvz.: **1,5 kg** (ne 1.5 kg), **0,25 g** (ne 0.25 g).       2. Dideli skaičiai gali būti žymimi grupuojamais skaitmenimis, rišliame tekste grupuojant didelius skaičius paprastai daromas tarpas (rekomenduojamas jungiamasis tarpas), pvz.: **3 000, 15 000, 100 000, 1 000 000, 1 000 000 000**. Kompiuterinėse priemonėse, skirtose duomenims apdoroti: rinkti, rikiuoti, laikyti, perduoti arba kitaip tvarkyti kompiuteriu, dedamas taškas. Lietuvių kalboje tarp skaitmenų grupių nededamas kablelis. |

*Šaltinis – Valstybinės lietuvių kalbos komisijos Konsultacijų bankas*